Oulun yliopistossa aloitetaan yhteistoimintaneuvottelut kahdessa tutkimusyksikössä. Yt-neuvottelut koskevat yhteensä 22:ta henkilöä, ja vähennystarpeeksi on arvioitu enintään 6 henkeä.

Kasvatustieteiden tiedekunnassa yt-neuvottelut koskevat musiikkikasvatuksen, musiikin, laulun ja soiton opetusta antavaa henkilökuntaa. Luonnontieteellisessä tiedekunnassa neuvotteluja käydään tähtitieteen tutkimusyksikössä.

Oulun yliopiston kauppakorkeakoulun taloustieteen, laskentatoimen ja rahoituksen tutkimusyksikössä käynnistetään toimenpideohjelma ilman yhteistoimintaneuvotteluja.

Kasvatustieteiden ja luonnontieteellisen tiedekunnan yt-neuvotteluiden taustalla ovat muun muassa koulutusohjelmien vähäiset tutkintomäärät. Taloustieteen, laskentatoimen ja rahoituksen yksikössä tavoitellaan puolestaan resurssien tarkoituksenmukaisempaa ja joustavampaa kohdentamista.

Oulun yliopiston hallitus päätti toimenpideohjelmien käynnistämisestä sekä yt-neuvotteluiden aloittamisesta perjantaina.

Yt-neuvottelut alkavat reilun viikon päästä. Niiden on arvioitu olevan ohi 11. maaliskuuta.